O Gymraes sy'n rhedeg er cof am ei gŵr ac i nodi ei phenblwydd yn 80 oed, i fam wnaeth benderfynu cofrestru tra'n helpu ei mab drwy driniaeth canser - mae pob un sy'n cystadlu yn Marathon Llundain efo'u rheswm personol dros fentro'r 26.2 milltir.

Dyma straeon rhai o'r Cymry fydd ymysg y 40,000 o redwyr yn y ras eiconig - gan ddymuno pob lwc iddyn nhw i gyd.

Margaret Williams, Hen Golwyn

Dwi'n 80 eleni, a heb wneud marathon noddedig ers sbel felly nes i feddwl byddai'n braf gallu gwneud flwyddyn yma a chasglu arian at Hosbis Dewi Sant gan fod fy niweddar ŵr wedi cael therapi yno ac mae'n le sy'n rhoi gofal mawr i bobl.

Nes i ddechrau rhedeg pan oeddwn i'n 47 achos roeddwn i dros fy mhwysau a ddim yn ffit. Roeddwn i'n arfer rhedeg ar ôl iddi dywyllu, ond rŵan dwi'n teimlo mor dda dwi mor falch mod i wedi dechrau.

Gwennan Jones, Llangybi, Pwllheli

Roedd Caio yn cael triniaeth mor ddwys yn Alder Hey doedde ni ond yn gallu dod adra am gyfnodau byr. Mewn chwe mis dim ond am 14 diwrnod roedden ni adra.

Ond oni bai am Kelly, ein nyrs ni efo Clic Sargent, fydda fo ddim wedi bod yn bosib i ni ddod adra am hyd yn oed yr amser byr hynny felly dwi eisiau rhoi rhywbeth yn ôl iddyn nhw. Roedden nhw mor gefnogol drwy'r siwrnai - ac yn dal i fod.

Nes i benderfynu yn ystod y driniaeth mod i am redeg y marathon - a nes i roi fy enw lawr tra yn Ysbyty Alder Hey. Nes i ddechrau ymarfer tua diwedd mis Medi ar ôl i ni ddod adra ac mae o wedi bod yn help mawr i gael mynd allan a chanolbwyntio ar rywbeth arall.

Enlli Parri, Caerdydd

Mae mam wedi rhedeg cwpl o Marathons Llundain yn y gorffennol a dwi wedi bod lan yn gweld hi ers i fi fod yn fach felly o'n i moyn rhedeg ers blynyddoedd. Llynedd ges i le trwy elusen ac wedyn wythnos ar ôl dod dros y ras ro'n i eisiau gwneud e gyd eto, felly dwi'n rhedeg eleni i MS UK.

Mae'n elusen sydd efo helpline a llythyr wythnosol ac ati i helpu pobl efo MS ac yn eu helpu i wneud y gorau o fywyd. Mae hanes MS yn fy nheulu i felly roedd e'n gwneud synnwyr mod i'n dewis yr elusen.

Gwydion ap Wynn, Pentrefelin, Porthmadog

Dwi erioed wedi gwneud marathon o'r blaen - dwi ddim yn nerfus achos dwi'n neud be dwi'n caru gwneud sef rhedeg, ond dwi'n nerfus o fod yng nghanol gymaint â hynny o bobl - achos rhedeg mynydd dwi'n ei wneud.

Dwi'n casglu arian i Gafael Llaw - elusen sy'n cefnogi plant efo canser. Dwi'n gwybod am yr elusen ers sbel a dwi efo plant fy hun - ac mae'n bwysig cefnogi nhw.

Dwi'n mynd i'w fwynhau o a pheidio poeni gormod am amser.

Emyr Gibson, Caernarfon

Os ti angen cael dy hun allan i redeg ar ôl 'Dolig mae gaddo hel arian i elusen yn help mawr - felly mae'n win win achos mae'n help i dy gael di allan yn y tywydd garw a ti'n hel arian at achos da.